Mikkel er ansat som anlægsgartner og skal fræse et stykke jord. Fræseren rammer en sten, men Mikkel holder fast i fræseren, snubler og får fræseren i benet. Bladet fra fræseren sidder fast i låret bagtil.
Vi kontakter Mikkel efter modtagelsen af anmeldelsen. Han er endnu ikke udskrevet fra hospitalet men oplyser, at det er en slem skade, og han skal holde benet i ro i 2 til 3 måneder.
Han har det meget dårligt psykisk, så vi tilbyder ham akut psykolog hjælp, hans kæreste får samme tilbud. De første samtaler finder sted i hjemmet, da det ikke er muligt for ham at transportere sig selv.
Mikkel har fået brud på højre lårbensknogle og fået stivhed i højre ankel og er blevet syet med 15 sting. Han begynder genoptræning to måneder efter skaden, og vi har fortsat opfølgningssamtaler med ham.
Mikkel er nu tilbage i arbejde 4 dage om ugen ca. 30 timer. Han går fortsat til genoptræning en gang om ugen og oplyser, at det går bedre, men at der fortsat er udfordringer. Vi forventer, at han kommer tilbage i fuldtidsarbejde igen.